b'\n_START_ARTICLE_\nNova capital administrativa d\'Egipte\n_START_SECTION_\nAnunci\n_START_PARAGRAPH_\nEl 13 de mar\xc3\xa7 del 2015, dins la Confer\xc3\xa8ncia per al desenvolupament econ\xc3\xb2mic d\'Egipte que es va celebrar a Xarm el-Xeikh, el govern d\'Abdelfatah Al-Sisi va anunciar, entre altres grans projectes, els plans per construir, amb la finalitat de descongestionar el Caire, una nova ciutat d\'una superf\xc3\xadcie de 700 kil\xc3\xb2metres quadrats a on es despla\xc3\xa7arien tots els ministeris i edificis del govern del pa\xc3\xads i que tindria un aeroport m\xc3\xa9s gran que el de Heathrow, a Londres, i un parc el doble de gran que el Central Park de Nova York. Altres caracter\xc3\xadstiques serien: un parc d\'atraccions quatre cops m\xc3\xa9s gran que el de Disneyland a Calif\xc3\xb2rnia, universitats, 40.000 habitacions d\'hotel, prop de 2.000 escoles, 18 hospitals, m\xc3\xa9s de 600 centres sanitaris, m\xc3\xa9s de mil mesquites i esgl\xc3\xa9sies, nombrosos gratacels i barris residencials aix\xc3\xad com habitatges m\xc3\xa9s modestos per a funcionaris i gent jove, tot plegat lligat per prop de 10.000 quil\xc3\xb2metres de vies de circulaci\xc3\xb3._NEWLINE_En conjunt es tractaria de 21 districtes residencials i 25 "districtes dedicats". Entre aquests districtes espec\xc3\xadfics hi ha el governamental, el de la just\xc3\xadcia, el central de negocis, el financer, el de l\'educaci\xc3\xb3, el diplom\xc3\xa0tic o el m\xc3\xa8dic._NEWLINE_La previsi\xc3\xb3 seria que allotg\xc3\xa9s cinc milions d\'habitants, que la construcci\xc3\xb3 es complet\xc3\xa9s en un temps d\'entre 5 i 7 anys, i el pressupost anunciat se situa en 45.000 milions de d\xc3\xb2lars. En el moment de l\'anunci no se\'n va donar la ubicaci\xc3\xb3 exacta.\n_START_SECTION_\nGesti\xc3\xb3 i finan\xc3\xa7ament\n_START_PARAGRAPH_\nInicialment, el govern egipci, preveient no suportar el cost del projecte, el va posar en mans de Capital City Partners, un fons privat d\'inversi\xc3\xb3 immobili\xc3\xa0ria amb base a Dubai encap\xc3\xa7alat per Mohammed Alabbar, qui havia liderat la construcci\xc3\xb3 del Burj Khalifa, gratacels d\'al\xc3\xa7ada r\xc3\xa8cord mundial situat a Dubai, en la d\xc3\xa8cada anterior._NEWLINE_El memor\xc3\xa0ndum d\'entesa, per al desenvolupament del projecte, entre el govern egipci i Mohammed Alabbar va fracassar quan aquest va demanar que part dels fons necessaris provinguessin de bancs egipcis, contravenint el que s\'hi establia, i el contracte no es va arribar a signar. El govern va establir una companyia privada amb capital p\xc3\xbablic, la Administrative Capital for Urban Development (ACUD), que s\'ha fet c\xc3\xa0rrec de la gesti\xc3\xb3 del projecte a partir de maig del 2016. Segons l\'aleshores president de l\'ACUD, Ayman Ismail, el novembre del 2016 la companya tenia prevista una oferta p\xc3\xbablica inicial per un ter\xc3\xa7 de les accions, mentre un ter\xc3\xa7 de la propietat quedava en mans de l\'ex\xc3\xa8rcit egipci i l\'altre ter\xc3\xa7 pertanyia a l\'ag\xc3\xa8ncia governamental responsable, des del 1979, de les noves comunitats urbanes, la New Urban Communities Authority (NUCA). M\xc3\xa9s endavant, el mar\xc3\xa7 del 2017, el Servei d\'Informaci\xc3\xb3 Estatal (SIS) presentava tres estaments oficials com a components de la companyia: la NUCA lligada al Ministeri d\'Habitatge, l\'ex\xc3\xa8rcit a trav\xc3\xa9s de la denominada Armed Forces National Lands Projects Agency i l\'organitzaci\xc3\xb3 de fabricaci\xc3\xb3 d\'armament i serveis National Service Products Organization tamb\xc3\xa9 depenent del Ministeri de Defensa. Informacions a partir d\'octubre del 2017 ja parlen d\'una distribuci\xc3\xb3 del capital de l\'ACUD que seria d\'un 51% per part de l\'ex\xc3\xa8rcit i un 49% de la NUCA.\n_START_SECTION_\nEvoluci\xc3\xb3\n_START_PARAGRAPH_\nInicialment el projecte es va difondre amb el "nom paraigua" thecapitalcairo que apareixia en diversos materials i refer\xc3\xa8ncies per\xc3\xb2 no va durar massa temps. A partir del 2017 sembla haver-se consolidat la denominaci\xc3\xb3 de Nova Capital Administrativa (NAC per les seves sigles en angl\xc3\xa8s)._NEWLINE_Una de les primeres construccions en completar-se va ser l\'hotel Al-Masa, o Al Masah, propietat de l\'ex\xc3\xa8rcit i que compren un complex tur\xc3\xadstic, un llac, una sala de confer\xc3\xa8ncies i un centre comercial. Inaugurat el 6 d\'octubre del 2017, "Dia de les Forces Armades" a Egipte, l\'11 d\'octubre va ser la seu de la cerim\xc3\xb2nia d\'inauguraci\xc3\xb3 de la Nova Capital Administrativa per part del president Abdel Fatah al-Sisi.'